Kollár, Boris, poslanec NR SR (2016-10-26):
Ďakujem pekne, pán predsedajúci. Vážené dámy, vážení páni, než sa vyjadrím k tomuto zákonu, tak ja veľmi pekne ďakujem pani podpredsedníčke parlamentu pani Nicholsonovej, že mladého muža, poslanca, upozornila, ako to tu bolo za čias mečiarizmu, lebo je veľmi mladý, to nezažil. Ja som to zažil, takže musím sa s ňou stotožniť, skutočne tá doba tu bola taká, že tu novinári boli perzekvovaní, boli tuná napádaní, horeli im autá, bili ich na ulici, proste tuná sa nedal vysloviť slobodný názor. Som rád, že mu to ozrejmila, lebo bolo to fakt strašné, bolo to hnusné obdobie mečiarizmu. Ale zároveň chcem povedať aj to, že je veľmi zaujímavé potom, že prečo práve pani poslankyňa, celá SaS hlasovala za náhubkový zákon, ktorý presne tunak bol včera schválený a zavádza sa tu mečiarizmus v roku 2016, to už jej nevadí, že teraz budeme znova perzekvovaní my, to nevadí, dobre, to bolo len na začiatok. Pán Dostál, tak ja som veľmi rád a s vami absolútne súhlasím, ja si myslím, že každý príčetný poslanec v Národnej rade nechce na Slovensku ani fašizmus, ani nacizmus, a ja sa k tomu absolútne pridávam a v tomto som s vami zajedno. Moju rozpravu nechcem začať tým, že ako sa správajú moslimovia ku kresťanom v moslimských krajinách, lebo keby sme mali urobiť oko za oko, tak by sme skutočne ich tuná museli privítať veľkými nožami, rezať ich tunak, ale ja nechcem ísť týmto smerom, lebo ma napadnete, že proste ešte kazím tunak proste nejakým spôsobom tento zákon, že tunak ma budú určovať za fašistov a ja neviem za čo všetko možné. Vôbec nie. Pozrite sa, cirkvi na Slovensku de iure a de facto môžu slobodne pôsobiť. Akákoľvek. Nikto ich tu nenaháňa, neperzekvuje, nikto sa z nikoho nevysmieva, nezakazujú sa cirkvi na Slovensku. Každý môže svoje vlastné vierovyznanie praktikovať, nie je za to perzekvovaný, nikde na Slovensku nemáte kolónky, kde musíte uvádzať náboženstvo, nemáte, nie ste obmedzený tým, že ste, ja neviem, budhista alebo moslim, prípadne kresťan. Nemáte nevýhodu tým, že ste iného vierovyznania, ako je majorita. To znamená, že ja nemám proti moslimom nič, v ich krajinách je to fajn, keď dôjdu sem, dobre, ja ich nechcem zakazovať, ich nábožnosť, nech si tam rozprestrú ten koberček, nech sa modlia, majú na to absolútne právo. Ale, vážení, čo získava cirkev registráciou? Registráciou získava tento náboženský subjekt značné množstvo výhod, finančný príspevok. On dostáva finančný príspevok na platy duchovných, podpora cirkevných ústredí, cirkevných škôl, vyučovanie náboženstva na štátnych školách a tak ďalej a tak ďalej. My tento návrh určite podporíme, lebo si myslíme, že je rozumný a poviem vám prečo. Nie z dôvodu, že by sme mali nejaký veľký problém s tým, že nejaký moslim tunak na Slovensku žije, no nech žije, nech si to praktizuje, prosím, ale my tento zákon podporíme z jedného jediného dôvodu, lebo je logický. Má zmysel. Ja som pred piatimi rokmi ešte v rádiu; sme, mám zábavné rádio, tak sme na webe spustili taký projekt, v celom svete to bežalo, pastafariáni. Určite to poznáte, to sú tí blázni s tými sitkami na hlave. Pastafariáni. Ja vám garantujem, že keď tento zákon nezmeníme, tak do troch mesiacov tu založím pastafariánsku cirkev, to vám garantujem a budete mi vy, štát, všetci daňoví poplatníci platiť na mojich cirkevných hodnostárov. Potom otvorím tuná knihu, miesto biblie spravím pastiu, áno, potom budem tuná kázať, s pastou tvojou, a budem ešte na to brať štátne peniaze a potom si každý rok urobíme cirkevný sviatok. Za štátne peniaze nakúpim tunak špagety a budem sa tuná s nimi ohadzovať, spravím tunak veľkú šou a vy mi to budete platiť. Ja vám garantujem, tých 20-tisíc dám dokopy do troch mesiacov. Vtedy som zo srandy len tak pustil informáciu, že kto sa k nám pridá a posielajte mi fotky so sitkom na hlave, došlo mi 10-tisíc fotografií so sitkom na hlave, desaťtisíc! Môžeme to urobiť, budeme mať na občianskych preukazoch sitko na hlave, ako môže mať Žid kippu, môže mať ktokoľvek turban, no tak my budeme mať tuná zákon, kde môžeme urobiť pastafariánov so sitkami na hlave, kľudne to nechajme takto. Ja to tento zákon ponímam takto. Chcel som to urobiť, naozaj som to chcel urobiť, možno som dostal nejaké iné nápady, tak som sa na to vykašľal, ale teraz keď toto neprejde, tento zákon, no tak ja to spravím, naozaj si založím tuná pastafariánsku cirkev a budete mi platiť na moje špagety, lebo si myslím, že svet riadi špagetové monštrum ako najvyššia forma bytia. Vážení, takže tento zákon podporíme, dokonca som pripravený možno zvýšiť tú kvótu pozmeňovacím nejakým návrhom na 100-tisíc a ja budem veľmi rád, keď moje deti vyrastú a stále na tomto znaku bude dvojkríž (rečník ukázal na štátny znak) a nie polmesiac. Ďakujem. (Potlesk.)